Jogtudományi tanulmányokat folytatott, az 1840-es évek elején felvették az ügyvédi kamarába. Honvédtiszt volt az 1848-49-es magyar szabadságharcban, 1848 nyarán nemzetőr százados, 1848 októbertől őrmester a Győrben alakuló 39. honvédzászlóaljnál, novembertől hadnagy és segédtiszt, 1849 áprilisától főhadnagy, a fegyverletételkor százados ugyanitt. A világosi fegyverletétel után emigrálnia kellett, Londonba ment, itt a londoni magyar tiszti iskola hallgatója lett, de 1851 végén már az Újvilágba hajózott. New Yorkban a Freund-féle műmárvány telepen dolgozott, egy ideig Ács Gedeon református lelkész is munkatársa volt.